ຊາວບັງກລາແດັສ 105 ຄົນ ເສຍຊີວິດ ໃນອຸບັດເຫດເຮືອຫຼົ້ມ
ອຸບັດເຫດເຮືອຂ້າມຟາກຫຼົ້ມ ຫລັງຈາກຕໍາກັບເຮືອບັນທຸກນໍ້າມັນ ທີ່ບັງກລາແດັສ ເຮັດໃຫ້ຜູ້ຄົນເສຍຊີວິດໄປແລ້ວ ຢ່າງໜ້ອຍ 105 ຄົນ.
ຈໍານວນຜູ້ເສຍຊີວິດຈາກອຸບັດເຫດເຮືອຂ້າມຟາກລໍານຶ່ງຫລົ້ມໃນພາກໃຕ້ຂອງບັງກລາແດັສ ໄດ້ເພີ່ມຂຶ້ນເປັນຢ່າງໜ້ອຍ 105 ຄົນແລ້ວ ທາງການບັງກລາແດັສກ່າວວ່າ ມີຜູ້ຄົນຈໍານວນຫລາຍກວ່າ 200 ຄົນຢູ່ໃນເຮືອລໍາດັ່ງກ່າວ ເວລາມັນປີ້ນຂວໍ້າໃນວັນອັງຄານມື້ກ່ອນນີ້ ຢູ່ທາງໃຕ້ຂອງນະຄອນດາກາ ຫລັງຈາກໄດ້ຕໍາກັນກັບເຮືອບັນທຸກນໍ້າມັນລໍານຶ່ງ ໃນມື້ຕໍ່ມາ ຄືວັນພຸດວານນີ້ ພວກດໍານໍ້າສືບຕໍ່ດຶງຊາກສົບຂອງພວກທີ່ເສຍຊີວິດ ອອກມາຈາກເສດຫັກພັງຂອງເຮືອຂ້າມຟາກ ຢູ່ໃນແມ່ນໍ້າ Meghna ພວກຍາດຕິພີ່ນ້ອງທີ່ມີຄວາມໂສກເສົ້າຫລາຍຮ້ອຍຄົນຂອງພວກທີ່ໄດ້ຮັບເຄາະຮ້າຍໄດ້ພາ ກັນລໍຖ້າຢູ່ເລາະແຄມແມ່ນໍ້າໃນວັນພຸດວານນີ້ເພື່ອຮັບຂ່າວກ່ຽວກັບພວກຜົວເມຍລູກເຕົ້າ ຂອງເຂົາເຈົ້າ ພວກສົບທີ່ເກັບກູ້ມາຈາກເຮືອນັ້ນ ໄດ້ຖືກວາງໄວ້ໃນເລາະຄາມແຄມແມ່ນໍ້າ ເພື່ອຢັ້ງຢືນຊື່ພວກເຂົາເຈົ້ານັ້ນ ຕໍາຫລວດກ່າວວ່າ ພວກນັກມຸດນໍ້າໄດ້ຊ່ອຍກູ້ຊີວິດພວກຄົນໂດຍສານມາໄດ້ປະມານ 35 ຄົນ ແລະປະມານ 50 ຄົນສາມາດລອຍເຂົ້າໄປຫາຝັ່ງໄດ້ໃນວັນອັງຄານຜ່ານມາ ເຮືອຂ້າມຟາກລໍານີ້ ໄດ້ຈົມລົງໄປ 20 ແມັດສູ່ພື້ນແມ່ນໍ້າ ຫລັງຈາກຕໍາກັບເຮືອບັນທຸກນໍ້າ ມັນແລ້ວ ໃນວັນພຸດວານນີ້ ໄດ້ມີການນໍາຊາກຂອງເຮືອຂຶ້ນມາເທິງໜ້ານໍ້າແລະເຮືອຊ່ອຍ ກູ້ໄພໄດ້ລາກເຮືອຂ້າມຟາກເຂົ້າມາຝັ່ງແມ່ນໍ້າ ອຸບັດເຫດເຮືອຂ້າມຟາກຫລົ້ມນີ້ຖືເປັນຂອງທໍາມະດາໃນປະເທດບັງກລາແດັສເນື່ອງຈາກ ການບັນທຸກຄົນໂດຍສານເກີດຂອບເຂດແລະ ເຮືອທີ່ບໍ່ປອດໄພ ພ້ອມທັງກົດລະບຽບການ ເດີນເຮືອກໍບໍ່ເຂັ້ມງວດ